CELEX: 32021R2142
Language: da
Date: 2021-12-03 00:00:00
Title: Kommissionens forordning (EU) 2021/2142 af 3. december 2021 om ændring af forordning (EF) nr. 1881/2006 for så vidt angår grænseværdier for opiumalkaloider i visse fødevarer (EØS-relevant tekst)

6.12.2021   
               
               
                  DA
               
               
                  Den Europæiske Unions Tidende
               
               
                  L 433/8
               
            
         KOMMISSIONENS FORORDNING (EU) 2021/2142
         af 3. december 2021
         om ændring af forordning (EF) nr. 1881/2006 for så vidt angår grænseværdier for opiumalkaloider i visse fødevarer
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler (1), særlig artikel 2, stk. 3, og
         ud fra følgende betragtninger:
         
                     (1)
                  
                  
                     Der er ved Kommissionens forordning (EF) nr. 1881/2006 (2) fastsat grænseværdier for bestemte forurenende stoffer, deriblandt opiumalkaloider, i fødevarer.
                  
               
                     (2)
                  
                  
                     Valmuefrø hidrører fra opiumvalmuer (Papaver somniferum L.). Opiumvalmueplanten indeholder opiumalkaloider såsom morfin og codein. Valmuefrø indeholder ikke opiumalkaloider eller indeholder kun meget små mængder, men kan blive kontamineret med alkaloider som følge af insektangreb eller ved ekstern kontaminering af frøene under høstning, når støvpartikler fra stænglen (herunder kapselvæggen) klæber sig til frøene.
                  
               
                     (3)
                  
                  
                     I 2018 vedtog Den Europæiske Fødevaresikkerhedsautoritet (»autoriteten«) en ajourføring af den videnskabelige udtalelse om opiumalkaloider i valmuefrø (3). Autoriteten bekræftede den akutte referencedosis på 10 μg morfin/kg legemsvægt og konkluderede, at koncentrationen af codein i valmuefrøprøverne bør tages i betragtning ved at omregne codein til morfinækvivalenter med en faktor på 0,2. Den akutte referencedosis er således en akut referencedosis for en gruppe bestående af morfin og codein, udtrykt i morfinækvivalenter. Eksponeringsskøn har vist, at den akutte referencedosis for denne gruppe sandsynligvis vil blive overskredet, navnlig ved indtagelse af større portioner eller ved indtagelse af fødevarer, der indeholder uforarbejdede valmuefrø.
                  
               
                     (4)
                  
                  
                     Der bør derfor fastsættes grænseværdier for morfin og codein, udtrykt i morfinækvivalenter, for valmuefrø, som markedsføres til den endelige forbruger, og for bagværk, der indeholder valmuefrø eller produkter heraf. Der bør ved fastsættelsen af disse grænseværdier tages hensyn til, at forarbejdning af de rå valmuefrø kan reducere alkaloidindholdet i færdigvaren med 25-100 %. Da det er hensigtsmæssigt for producenter af bagværk at få detaljerede oplysninger, bl.a. om det morfinækvivalente indhold, om valmuefrø, der anvendes som ingredienser i bagværk, bør leverandøren af valmuefrø tilvejebringe disse oplysninger for producenten af bagværk.
                  
               
                     (5)
                  
                  
                     Forordning (EF) nr. 1881/2006 bør derfor ændres.
                  
               
                     (6)
                  
                  
                     For at give de erhvervsdrivende mulighed for at forberede sig på de nye regler, der indføres ved denne forordning, bør der fastsættes en rimelig frist, inden grænseværdierne finder anvendelse. Der bør også fastsættes en overgangsperiode for fødevarer, der er blevet markedsført på lovlig vis inden datoen for anvendelsen af denne forordning.
                  
               
                     (7)
                  
                  
                     Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE FORORDNING:
         
            Artikel 1
            Bilaget til forordning (EF) nr. 1881/2006 ændres som anført i bilaget til nærværende forordning.
         
         
            Artikel 2
            De fødevarer, der er opført i bilaget, og som er blevet markedsført på lovlig vis inden den 1. juli 2022, kan fortsat markedsføres frem til datoen for mindste holdbarhed eller sidste anvendelse.
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. juli 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 3. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EFT L 37 af 13.2.1993, s. 1.
         
            (2)  Kommissionens forordning (EF) nr. 1881/2006 af 19. december 2006 om fastsættelse af grænseværdier for bestemte forurenende stoffer i fødevarer (EUT L 364 af 20.12.2006, s. 5).
         
            (3)  Update of the Scientific Opinion on opium alkaloids in poppy seeds. EFSA Journal 2018;16(5):5243, s. 119 ff. https://doi.org/10.2903/j.efsa.2018.5243
      
      
         
            BILAG
            I del 8 i bilaget til forordning (EF) nr. 1881/2006 tilføjes følgende punkt 8.5:
            
               
                           »Fødevarer (1)
                        
                        
                           Grænseværdi (mg/kg)
                        
                     
                           8.5.
                        
                        
                           
                              Opiumalkaloider
                               (*1)
                           
                        
                        
                            
                        
                     
                           8.5.1.
                        
                        
                           Hele eller formalede valmuefrø, der markedsføres til den endelige forbruger
                        
                        
                           20
                        
                     
                           8.5.2.
                        
                        
                           Bagværk (*2) der indeholder valmuefrø og/eller produkter heraf (*3)
                           
                        
                        
                           1,50